ททท.สำนักงานแพร่ ร่วมกับสายการบินนกแอร์ จัดเคมเปญ ผลักดันการเดินทางทางอากาศ กระตุ้นให้เกิดการท่องเที่ยวภายในประเทศ
นายอนันต์ สีแดง ผู้อำนวยการการท่องเที่ยวแห่งประเทศไทย (ททท.) สำนักงานแพร่ ร่วมกับ สายการบินนกแอร์ เปิดเผยถึงแผนงานจัดกิจกรรมกระตุ้นการเดินทางท่องเที่ยวในช่วงไตรมาสที่ 3,4 ว่า ททท.สำนักงานแพร่ ได้จัดแคมเปญ“บินกับนกแอร์..เที่ยวแพร่ไม่แคร์ฝน” เพื่อกระตุ้นเศรษฐกิจผ่านการเดินทางและกิจกรรมทางการท่องเที่ยว รวมถึงเป็นการนำร่องสร้างกระแสการท่องเที่ยวเข้าพื้นที่จังหวัดแพร่ในช่วงฤดูฝน ก่อให้เกิดการใช้จ่าย เกิดการพักค้าง และกระตุ้นให้นักท่องเที่ยวเดินทางเข้าพื้นที่จังหวัดแพร่ทางอากาศ ด้วยสายการบินที่ได้รับมาตรฐาน สร้างความเชื่อมั่นในการเดินทางให้กับนักท่องเที่ยวนอกจากนี้ ยังเป็นการประชาสัมพันธ์ภาพลักษณ์การท่องเที่ยวจังหวัดแพร่ โดยเจาะกลุ่มเป้าหมายใหม่คือ กลุ่มวัยทำงาน กลุ่มข้าราชการ และกลุ่ม Active Seniors ผ่านรูปแบบการทำโปรโมชันการตลาดและกลไกด้านราคา รวมทั้งสร้าง Brand image จังหวัดแพร่กับสายการบินนกแอร์ เป็นสายการบินประจำจังหวัด ขณะที่ นายอนันต์ กล่าวเสริมว่าจังหวัดแพร่ ยังคงมีนักท่องเที่ยว เดินทางเข้าพื้นที่คึกคักตั้งแต่ต้นปี 2565 เป็นจังหวัดที่น่าจับตามอง ซึ่งนอกจากกลุ่มนักท่องเที่ยวชาวไทยที่เดินทางอยู่แล้ว ยังมีกลุ่มนักท่องเที่ยวต่างชาติแถบสแกนดิเนเวีย เช่น ประเทศสวีเดนเดนมาร์ก รวมถึงนักท่องเที่ยวชาวอเมริกา ฝรั่งเศส เดินทางเข้ามาอย่างต่อเนื่อง